Lakaat a ra e vanegoù plastik ha mont prim da furchal e tiretennoù an armelioù, er  gegin... Sellet a ra dindan an arrebeuri. A-greiz-holl e tegouezh ur strollad tud. Seizh en holl. Unan gantañ ur benveg-foto, ur medisin, daou all da glask louc'hoù, merkoù chomet war-lerc'h ar vuntrerien, unan all da gemer notennoù ha daou baotr an ambulañs evit kas ar c'horf ganto. Kement a dud a zo ma 'z eo deuet ar sal da vezañ ur gwir varc'had. N' ouzon ket mui e pelec'h lakaat ma c'horf, petra ober. Echu e dro fri-furch gant Jañ-Loui e kinnig din mont betek stal Vawaime. A-raok kuitaat an ti e taolan  ur sell c'hoazh war gorf Kilian. Dres d'an ampoent, paotr e venveg-foto, diseblant, o trapañ skeudennoù anezhañ.